b'\n_START_ARTICLE_\nCerkev sv. Martina, Domanj\xc5\xa1evci\n_START_SECTION_\nLokacija cerkve\n_START_PARAGRAPH_\nDomanj\xc5\xa1evci so vas, na skrajnem severovzhodu slovenskega ozemlja, kjer se \xc5\xbeivahno raz\xc2\xadgibano gri\xc4\x8devje Gori\xc4\x8dkega spu\xc5\xa1\xc4\x8da v pore\xc4\x8dje Male in Velike Krke. Ju\xc5\xbeno od vasi se dolinski svet dviguje v gozdnato pobo\xc4\x8dje, kjer se na vi\xc5\xa1ini 307 metrov med drevjem prikazuje zvonik katoli\xc5\xa1ke pokopali\xc5\xa1ke va\xc5\xa1ke cerkve, ki se je od stavb edina ohranila \xc5\xa1e iz globokega srednjega veka, ko je bil njen zavetnik sveti Venceslav.\n_START_SECTION_\nCerkev sv. Venceslava\n_START_PARAGRAPH_\nCerkev v Domanj\xc5\xa1evcih je izredni umetnostni spomenik Prekmurja. Zato je velikega pomena, \xc4\x8de zanesljivo doka\xc5\xbeemo ali je cerkev sv. Venceslava iz leta 1208 identi\xc4\x8dna z dana\xc5\xa1njo cerkvijo v Domanj\xc5\xa1evcih ali z njeno predhodnico._NEWLINE_Dne 28. septembra 929 je umrl mu\xc4\x8deni\xc5\xa1ke smrti \xc4\x8de\xc5\xa1ki knez sv. Venceslav, umorjen od svojega brata Boleslava. Kmalu pa smrti so ga za\xc4\x8deli \xc4\x8cehi \xc4\x8dastiti kot svetnika. _NEWLINE_Upo\xc5\xa1tevaje, da so bile v severnem delu zagreb\xc5\xa1ke \xc5\xa1kofije tri cerkve posve\xc2\xad\xc4\x8dene v \xc4\x8dast sv. Venceslavu - in da je spadalo podro\xc4\x8dje Domanj\xc5\xa1evec skoraj sto let pod Zagreb (1094-1178) - in sicer v \xc4\x8dasu, ko je bil \xc4\x8de\xc5\xa1ki vpliv vsekakor mo\xc4\x8dan, potem je mo\xc5\xbeno domnevati, da je nastala cerkev sv. Venceslava v Domanj\xc5\xa1ev\xc2\xadcih prav v \xc4\x8dasu, ko je to podro\xc4\x8dje cerkveno upravljal Zagreb, namre\xc4\x8d pred letom 1178. Tako bi bila prvotna domanj\xc5\xa1evska kapela stara leta 1208, ko je prvi\xc4\x8d ome\xc2\xadnjena, okoli 50 let. Vsekakor je mogo\xc4\x8de, da je ta prvotna kapela v Domanj\xc5\xa1evcih propadla v kak\xc5\xa1ni katastrofi, npr. ob tatarskem vpadu leta 1241 in so nato pozidali na starem temelju dana\xc5\xa1njo zgradbo. _NEWLINE_Ime Venceslav je znano med prekmurskimi krajevnimi imeni. Vas Ve\xc4\x8deslavci, v sose\xc5\xa1\xc4\x8dini Roga\xc5\xa1evec, se omenja leta 1365.\n_START_SECTION_\n\xc5\xbdupnijska cerkev\n_START_PARAGRAPH_\nCerkev v Domanj\xc5\xa1evcih se javlja tudi kot \xc5\xbeupnijska cerkev. Po podatkiih iz \xc5\xa1kofijskega arhiva v Szombatheyu navaja T. Bogyay, da je bival leta 1560 v kraju \xc2\xbbDamokosfalva\xc2\xab\xc2\xa0(Domanj\xc5\xa1evci) \xc5\xbeupnik Gregor Basyka. Ta podatek slu\xc5\xbei kot zanesljiv dokaz, da so bili Domanj\xc5\xa1evci tik pred reformacijo samostojna \xc5\xbeupnija._NEWLINE_Tudi posestno stanje govori za to, da je bila domanj\xc5\xa1evska kapela \xc5\xbee v sred\xc2\xadnjem veku \xc5\xbeupnijska cerkev, \xc5\xbeupnik je dobival desetino od vinogradov. Navadne pokopali\xc5\xa1\xc4\x8dne kapele niso imele pravice do desetine. Zato je bila domanj\xc5\xa1evska cerkev pomembna \xc5\xbee v srednjem veku.\n_START_SECTION_\nDana\xc5\xa1nje ime\n_START_PARAGRAPH_\nV nemirnem razdobju XVI.in XVII. stoletja, ko je bila kapela zelo po\xc5\xa1kodovana in je skoraj opustela, je izginilo svetni\xc5\xa1ko ime prve\xc2\xadga za\xc5\xa1\xc4\x8ditnika kapele sv. Venceslava. V letih 1698 in 1714 je bila  kapela posve\xc4\x8dena Marijinemu rojstvu. Tudi pri tem ni ostalo,  kajti leta 1758 je bila kapela posve\xc4\x8dena v \xc4\x8dast sv. Re\xc5\xa1njemu Telesu. Po sporo\xc4\x8dilu \xc5\xbeupnika Fr. Faflika je bila med vojnama kapela posve\xc4\x8dena Marijinemu vnebovzetju - Na specialni karti je kapela v Do\xc2\xadmanj\xc5\xa1evcih ozna\xc4\x8dena kot\xc2\xa0\xc2\xbbSv. Martin\xc2\xab. Enako jo ima za kapelo sv. Martina Zavod za varstvo spomenikov Slovenije.\n_START_SECTION_\nPortal cerkve\n_START_PARAGRAPH_\nPortal sedanje cerkve je romanski in je stopni\xc4\x8dasto \xc4\x8dlenjen, ter za\xc5\xa1\xc4\x8diten z nadstre\xc5\xa1kom. Verjetno so avtorji klesanja mad\xc5\xbearski mojstri delavnice iz Jaka. Na vsaki strani so trije stebri, ki se zaklju\xc4\x8dujejo zgoraj z delno ohranjenimi kapiteli z \xc5\xbeivalsko in rastlinsko ornamentiko._NEWLINE_V luneti je reliefni lev s kri\xc5\xbeem, ki je edini tak\xc5\xa1ne vrste v Sloveniji. \xc5\xbdival s kri\xc5\xbeem simbolizira na eni strani podobo Kristusa, ki se kot bo\xc5\xbeje jagnje \xc5\xbertvuje za gre\xc5\xa1ni svet, na drugi pa predstavlja Bo\xc5\xbejega vladarja. Kraljevski lev je simbol svetne in posvetne vlade.'